ועדת הכספים, כנסת 24, פרוטוקול מספר 75, 2021-08-09 13:35

אלכס קושניר: אנחנו מחדשים את הדיון ועוברים לסעיף השלישי בסדר היום: הארכת מועדים לפי חוק מימון מפלגות, התשל"ג-1973.

אלכס קושניר: חלק מן המפלגות הגישו בקשה להאריך את המועדים להגשת הדוחות לבחירות לכנסת ה-24.

אלכס קושניר: הוועדה פנתה למבקר המדינה.

אלכס קושניר: קיבלנו תשובה ממבקר המדינה, שאני מבין שחנה רותם היא הנציגה שלו כאן.

אלכס קושניר: היא תציג את עמדת מבקר המדינה ואז אנחנו כאן בוועדה נצטרך לקבל החלטה האם אנחנו מאשרים את הבקשה או לא.

אלכס קושניר: בבקשה.

שלומית ארליך: אולי קודם ניתן לסיעות להציג את הבקשה שלהן.

אלכס קושניר: יש פה נציגי סיעות שמוכנים להציג את הבקשה שלהן?

ניר אורבך: אני אציג.

אלכס קושניר: חבר הכנסת ניר אורבך, יושב-ראש ועדת הכנסת, בבקשה.

ניר אורבך: באופן טבעי להכין דוח של מפלגה זה מאוד מאוד מורכב, כל הנושא של עבודה מול ספקים ועבודה מול מועצות מקומיות, כל החומר בשוטף – מורכב מאוד להביא אותו.

ניר אורבך: המפלגות נקלעו לחמש מערכות בחירות שוטפות, אם אני לא טועה, והן נכנסנו למעין סחרור.

ניר אורבך: כפי שקרה לנו גם עם תקציב המדינה, היה סחרור של חוסר יכולת להגיש את החומרים בזמן.

ניר אורבך: לכן הוגשה בקשה לדחות את מועד הגשת הדוחות.

ניר אורבך: אם אני לא טועה הן קיבלו כבר דחייה אחת וזה הגיע פה לוועדה.

שלומית ארליך: של הבחירות לכנסת ה-24 – לא.

ניר אורבך: אני חושב שזה גם גורר את 21 ו-22.

שלומית ארליך: אולי נתאר בקצרה את ההיסטוריה.

שלומית ארליך: לפני כן, אגיד עוד מילה על החוק.

שלומית ארליך: בהתאם לסעיף 10 לחוק מימון מפלגות, נציגי סיעה או רשימת מועמדים צריכים למסור למבקר המדינה את החשבונות לתקופת הבחירות בתוך 16 שבועות מיום שבו פורסמו תוצאות הבחירות, ובתוך 22 שבועות לאחר שהמבקר מקבל את החשבונות האמורים הוא צריך למסור ליושב-ראש הכנסת דין וחשבון על תוצאות ביקורת החשבונות.

שלומית ארליך: בנוסף, על נציגי סיעה או רשימה למסור גם את החשבונות בגין המימון השוטף לא יאוחר מיום 1 במאי שלאחר תום כל שנת כספים.

שלומית ארליך: זה בהתאם לחוק.

שלומית ארליך: ובשנה שבה מתקיימות בחירות יראו אותה כמסתיימת בתום החודש שבו פורסמו תוצאות הבחירות והחשבונות יימסרו ביחד עם החשבונות לתקופת הבחירות.

שלומית ארליך: המבקר מוסר ליושב-ראש הכנסת דין וחשבון על תוצאות ביקורת החשבונות הללו לא יאוחר מיום 1 באוקטובר בכל שנה, ובשנת בחירות – ביחד עם הדין וחשבון על תוצאות ביקורת החשבונות לתקופת הבחירות.

שלומית ארליך: ועדת הכספים מוסמכת בהתאם לחוק, בהסכמת המבקר, להאריך את כל אחד מן המועדים שעליהם דיברתי.

שלומית ארליך: יש פה שני אלמנטים.

שלומית ארליך: לגבי המועד להגשת הדוחות לתקופת הבחירות לכנסת ה-24 והדוחות השוטפים לתקופה המקבילה, שזה 1 באפריל 2020 עד 31 במרץ 2021, הבחירות לכנסת ה-24 נערכו ביום 23 במרץ 2021 והתוצאות פורסמו ביום 31 במרץ 2021.

שלומית ארליך: 16 שבועות מן המועד הזה יוצא ה-27 ביולי 2021, כלומר לפני שבועיים וחצי.

שלומית ארליך: ביום 22 ביולי פנו 14 סיעות בבקשה לדחות את המועד להגשת הדוחות.

שלומית ארליך: הם ביקשו לדחות אותם ב-14 שבועות, עד 31 באוקטובר 2021.

שלומית ארליך: זו הבקשה הראשונה.

שלומית ארליך: בזמנו הייתה איזו פנייה לגבי הכנסת ה-24 ביחד עם הדוחות הקודמים – המבקר לא נעתר לה.

שלומית ארליך: זו בעצם הבקשה שמונחת כרגע על השולחן.

שלומית ארליך: מן הפניות שלהם עולה שזה בעקבות הביקורת שנערכת בימים אלה על הדוחות לתקופת הבחירות ה-21 וה-22, שהיא גם תוצאה של הערכות קודמות בעקבות הנסיבות הייחודיות שהיינו בהן, של קיום חמש מערכות בחירות בשנתיים האחרונות, גם ברמה הארצית וגם ברמה המקומית, וזה גם במקביל לסגירת קמפיין הבחירות לכנסת ה-24 ובהתחשב בקורונה ובחופשת הקיץ ובחגים.

שלומית ארליך: חנה רותם מייד תאמר: המבקר לפי המכתב שהוא הגיש לנו החליט להיעתר.

ינון אזולאי: בעבר הוא לא נעתר לזה?

שלומית ארליך: בפעם הקודמת זה היה במקביל, הבקשה הוגשה ביחד עם ההארכה לכנסת ה-21, 22 ו-23, ואז שמנו בצד את הכנסת ה-24.

שלומית ארליך: הוא לא הסכים.

שלומית ארליך: אמרנו שעוד מוקדם מדי לבחון את זה, שנראה מה יקרה.

ינון אזולאי: בפעם הקודמת את מתכוונת לסוף חודש מאי.

ינון אזולאי: נכון?

ינון אזולאי: ב-26 במאי 2021.

ינון אזולאי: כלומר עבר זמן רב מאז.

ינון אזולאי: מעניין מה קרה שהוא נעתר לזה הפעם.

שלומית ארליך: רק נאמר ברקע שבמקביל יש כאן

שלומית ארליך: גם בקשה של המבקר לגבי הארכת המועד להגשת דוח המבקר על תוצאות ביקורת החשבונות לכנסת ה-21 וה-22.

שלומית ארליך: זה ההחלטה הקודמת.

שלומית ארליך: ב-17 בנובמבר 2020, בהתחשב באותן נסיבות חריגות של קיום ארבע מערכות בחירות, עוד לפני המערכת של הכנסת ה-24, הוועדה החליטה להאריך את המועד לבקשת הסיעות.

שלומית ארליך: כנגד אותה החלטה הוגשה בחודש דצמבר 2020 עתירה על ידי התנועה למען איכות השלטון, שטענה שההחלטה חרגה ממתחם הסבירות, התקבלה מבלי שנשקלו כלל השיקולים ותוך שחברי הכנסת היו נגועים בניגוד עניינים.

שלומית ארליך: עמדתנו הייתה שהוועדה פעלה בהתאם לסמכות שהוקנתה לה לפי החוק, שהתכלית שלה הייתה לאפשר גמישות בדיוק במצבים חריגים מסוג זה, שארבע מערכות הבחירות היו באמת מקרה יוצא דופן.

שלומית ארליך: בעצם מה שקרה עם העתירה הזאת בינתיים, נדרשנו מעת לעת לעדכן את בית המשפט.

שלומית ארליך: בהודעת העדכון האחרונה שהגשנו ב-7 ביולי 2021 עלה שהסיעות כבר הגישו את הדוחות ביחס לבחירות לכנסת ה-21, ה-22, ומרביתן אז גם לגבי הכנסת ה-23, ולכן הוחלט על מחיקת העתירה.

שלומית ארליך: בפסק הדין בית המשפט ציין שהארכות המועדים ניתנו נוכח מצב לא כשגרתו, שבו התקיימו מערכות בחירות רצופות לצד מגפת הקורונה ושנראה היה שלא היה מנוס מחריגה מלוחות הזמנים.

שלומית ארליך: יחד עם זאת, בית המשפט ציין שבימים כתיקונם ראוי להקפיד על קיום הוראות דיווח במועדים שקבועים בחוק ולהימנע ככל הניתן מפגיעה בשקיפות הציבור שכרוכה בדחיות שלא מחויבות המציאות.

שלומית ארליך: המשמעות של מתן הארכות היא דחייה בפרסום דוחות המבקר בדבר מימון הבחירות ומימון המפלגות בבחירות.

שלומית ארליך: אם אתם רוצים להשלים כעת, הסיעות או חנה רותם.

אלכס קושניר: נציגי הסיעות, אתם רוצים לומר משהו?

אלכס קושניר: מי נמצא איתנו בזום?

טמיר כהן: מאור חמו הוא משתתף קבוע בדיונים האלה בדרך כלל, הוא נציג הליכוד.

אלכס קושניר: בבקשה, מאור חמו.

מאור חמו: קודם כול, שלום ותודה רבה על האפשרות להשמיע את הדברים.

מאור חמו: אני נכחתי בכל הישיבות לאורך כל הזמן.

מאור חמו: ייסדנו גוף של בעלי תפקידים בכל המפלגות, שכולנו מדברים ביחד על הבעיות הקיימות.

מאור חמו: זה גוף מקצועי לחלוטין וא-פוליטי.

מאור חמו: אסביר בקצרה.

מאור חמו: בימים אלה הסיעות המתמודדות מצויות בסגירות אחרונות של מערכת בחירות לכנסת ה-24 ואנשי הכספים והנהלת החשבונות של הסיעות מגויסים להבטחת ההתנהלות התקינה של הבחירות.

מאור חמו: במקביל אנחנו נמצאים תחת ביקורת של משרד מבקר המדינה על הדוחות הכספיים של הכנסת ה-21 וה-22, וכמובן התקופות הנלוות אליהן, שזה ארבעה דוחות שהוגשו בינואר–פברואר 2021, במקביל עם תחילת ביקורת מבקר המדינה לכנסת ה-23 ולתקופה השוטפת הנלווית אליה.

מאור חמו: אלה דוחות שהוגשו בסוף יוני השנה.

מאור חמו: ההתמודדות המקצועית גם עם ביקורת על מספר דוחות יחד מול מבקר המדינה, במקביל לעבודה הנדרשת לסגירת מערכת הבחירות לכנסת ה-24, אינה אפשרית מבחינת הסיעות.

מאור חמו: לא רק מן ההיבט המקצועי אלא גם מבחינת ה- - - של הסיעות שהם מוגבלים.

מאור חמו: בנוסף, כן חשוב, בהינתן שאנחנו כבר בפתחו של הקיץ מרובה החופשות, לאחר שנתיים שאנשים לא יצאו לחופשות עקב הקורונה, ועובדי הגזברות בכל הסיעות קבעו לעצמם חופשות עם המשפחות, ומייד לאחר תום אוגוסט, ממש בתחילת ספטמבר מתחילים חגי תשרי, לכן הבקשה הזאת הוגשה, קודם כול למשרד מבקר המדינה.

מאור חמו: כולנו מבינים שהאוסף הבלתי נתפס של מערכות הבחירות והסגרים ומגפת הקורונה הביאו אותנו למצב הזה.

מאור חמו: למרות שכל פעם דחינו, והיה גם הליך משפטי, ועמדנו בזמנים, עם הדחיות המפלגות עמדו בזמנים, ורואים גם שקיימת מצוקה אצל משרד מבקר המדינה, שגם הוא כרגע מבקש דחייה לגבי הגשת הדוחות לגבי הכנסת ה-21 וה-22.

מאור חמו: המפלגות בעד ביקורת, הן רוצות להביא את החומר לביקורת בצורה המיטבית והאיכותית ביותר ולכן הן גם מעוניינות שיבצעו עליהן ביקורת ראויה, שלא תהיה לא עניינית מפאת קוצר זמנים.

מאור חמו: אנחנו כן רוצים את הביקורת.

מאור חמו: זה גם גורם לנו כמפלגות וסיעות להשתפר.

מאור חמו: אלה הדברים ואנחנו מבקשים מן הוועדה לאשר את הדחייה האמורה, שתיתן לכולנו קצת אוויר אחרי התקופה המשוגעת מאוד שעברנו, בתקווה שמערכות הבחירות יחזרו להיות פעם בכמה שנים, מן הבחינה המקצועית אני מדבר, כפי שצריך, והכול יתנהל כפי שהיה עד לפני השנתיים האחרונות.

מאור חמו: תודה.

אלכס קושניר: תודה רבה.

אלכס קושניר: ינון אזולאי, בבקשה.

ינון אזולאי: אני בעד, כי כשהמפלגות מבקשות אז הן מבקשות.

ינון אזולאי: לגבי רואה החשבון מן הליכוד, רק הערת ביניים: שבליכוד לא ישמעו שביקשת שזה יהיה לתקופה ארוכה.

ינון אזולאי: לא נראה לי שירצו שתמשיך לעבוד אצלם...

ינון אזולאי: אני מבין שגם הפעם מבקר המדינה מבקש הארכה.

ינון אזולאי: יש לי שאלה: מה קרה הפעם?

ינון אזולאי: בפעם שעברה כשהצענו הארכה לא רצו, כן רצו.

ינון אזולאי: היה לנו שיג ושיח עם המבקר.

ינון אזולאי: אני בעד לתת לו, אבל היה ראוי, כאשר אנחנו מבקשים, להיות איתנו גמישים, אנחנו הסיעות, ולא להתעקש על דברים שאנחנו מכירים ויודעים.

ינון אזולאי: אגב, את לא חייבת לענות לי על זה.

ינון אזולאי: אני אומר את מה שיש בליבי.

ינון אזולאי: אני מעדיף להגיד מאשר לשמור אצלי, כך אני נעשה צעיר יותר.

ינון אזולאי: היה ראוי שגם אז המבקר היה איתנו.

ינון אזולאי: אבל אנחנו לא עושים את החשבונות הללו, אנחנו מסתכלים מקצועית.

ינון אזולאי: אני מאמין שמי שהצביע בפעם שעבר בעד יצביע גם עכשיו בעד, מי שהצביע נגד יצביע נגד וזה יעבור.

ולדימיר בליאק: תודה, אדוני היושב-ראש.

ולדימיר בליאק: אני חייב להגיד שאני לא מרגיש הכי נוח עם הבקשה החוזרת הזאת כי ראוי שהמפלגות יעמדו במועדים.

ולדימיר בליאק: כפי שהיועצת המשפטית ציינה, ערך השקיפות הוא גם ערך חשוב, וחשוב שאנחנו נתייחס אליו.

ולדימיר בליאק: יחד עם זאת, כמי שעסק בנושא הזה בפן המקצועי שנים רבות אני מבין את המורכבות ואת התקופה המיוחדת שאנחנו חווים.

ולדימיר בליאק: אני מציע להיענות לבקשה ולצפות מכל המפלגות לעשות את המאמץ המרבי להגיש את הדוחות בהקדם האפשרי.

ולדימיר בליאק: תודה.

אלכס קושניר: תודה רבה.

אלכס קושניר: חנה רותם ממשרד מבקר המדינה, בבקשה.

חנה רותם: תודה.

חנה רותם: בנוגע לבקשת המפלגות, מבקר המדינה מודע לכל הקשיים שהמפלגות עוברות ושקל שוב את הבקשות שלהן.

חנה רותם: לכן הסכמתו הכתובה מונחת בפניכם.

חנה רותם: הוא ממליץ להיענות לבקשת הסיעות להאריך את מסירת הדוחות ל-31 באוקטובר.

חנה רותם: יחד עם זאת, מונחת גם בקשתנו שהדוח על תוצאות אותה ביקורת יוגש ליושב-ראש הכנסת ב-9 ביוני, מכיוון שמדובר בביקורת מורכבת.

חנה רותם: זו עמדתו לגבי הדבר הזה.

חנה רותם: בנוסף לכך, במכתב הזה יש גם - - -

שלומית ארליך: לגבי האלמנט הזה, עד היום אף אחת מ-14 הסיעות לא הגישה ולא נקנסה?

חנה רותם: אף אחת מן הסיעות לא הגישה דוח כספי לתקופת הבחירות לכנסת ה-24 ולתקופה השוטפת הנלווית.

חנה רותם: הבקשה פה היא של 14 מתוך הסיעות, שאני מניחה שרובן הצטרפו פה.

חנה רותם: הנסיבות אכן חריגות: בשנתיים האחרונות היו כאן חמש מערכות בחירות.

חנה רותם: לא קל להתמודד עם הדבר הזה וגם לעמוד בביקורת שלנו שנעשית במקביל.

חנה רותם: אנחנו מבינים את הדבר הזה והאינטרס של כולנו הוא שביקורת תהיה מהותית ומקיפה על מנת להביא את הנתונים הטובים ביותר לידיעת הציבור.

חנה רותם: לכן המבקר סבור בפעם הזאת שיש להיעתר לבקשת הסיעות בעניין הזה.

אלכס קושניר: תודה רבה.

אלכס קושניר: נציג התנועה לאיכות השלטון, בבקשה.

ינון אזולאי: הם כבר לא קיימים, לא ראינו אותם בחוקים האחרונים.

ינון אזולאי: איפה הם?

ינון אזולאי: זה התנועה לאיכות השמאל, זה לא התנועה לאיכות השלטון.

הידי נגב: חבר הכנסת אזולאי, אתה מוזמן להתייעץ עם חבר הכנסת משה ארבל, אולי תשמע ממנו על כמה דברים שעשינו לאחרונה.

ינון אזולאי: יש דברים שבהם אנחנו חלוקים בינינו.

הידי נגב: תשמע על עתירות, תשמע על עוד דברים.

הידי נגב: תודה רבה, אדוני היושב-ראש.

הידי נגב: אני רוצה להציג את הבעיה.

הידי נגב: הרבה פעמים אנחנו נתקלים בשנה, שנה וחצי האחרונות בחוסר הבנה של מה הבעייתיות בסיפור הזה.

הידי נגב: הבעייתיות פה, יותר ממיליארד שקלים ניתנו על ידי המדינה למפלגות השונות.

הידי נגב: זה היה רק בשלוש מערכות הבחירות הקודמות, עכשיו התווספה עוד מערכת נוספת.

הידי נגב: בעצם יש פה כספים אדירים, למעלה מ-250 מיליון שקל לכל מערכת בחירות.

הידי נגב: אלה כספים אדירים ואין שום ביקורת ציבורית, למעט הביקורת שעורך מבקר המדינה.

הידי נגב: זאת אומרת, חוק חובת מכרזים, חוק שירות המדינה, חוק חופש המידע, שמאפשר לעמותות להגיע למסמכים – לא חל על המפלגות.

הידי נגב: לכן הביקורת היחידה כדי שאפשר יהיה להבין מה קורה עם כל הכספים האדירים האלה היא באמצעות הדוחות הכספיים.

הידי נגב: כאשר המפלגות לא מגישות את הדוחות הכספיים למבקר המדינה אין ביקורת.

הידי נגב: לכן כשדוחים את הגשת הדוחות דוחים את הביקורת.

הידי נגב: הציבור הולך לקלפי והוא לא יודע מה עשו המפלגות עם הכסף, מה עשו המפלגות שהוא רוצה לבחור בהן.

הידי נגב: התכלית של חוק מימון מפלגות מדברת על שמירה על שוויון בין הסיעות.

הידי נגב: יש פה בעייתיות שאנחנו בכל פעם דוחים.

הידי נגב: לצורך העניין, ישראל ביתנו היא סיעה שמגישה את הדוחות או הגישה אותם בפעם האחרונה בזמן, סיעה שלא לוקחת הרבה הלוואות בגלל שהיא מבינה שחלים עליה עניינים ציבוריים ומדובר בכספים ציבוריים.

הידי נגב: לעומת זה, לסיעת הליכוד יש חוב של יותר מ-60 מיליון שקל בהלוואות, רק לכנסת, אני לא מדבר על ספקים.

הידי נגב: בכל פעם מבקשים להאריך את הגשת הדוחות הכספיים ואנחנו לא יודעים מה הם עושים עם הכספים האדירים האלה.

הידי נגב: אנחנו שומעים בתקשורת על כחול לבן והליכוד ששוכרים חוקרים פרטיים, כל מיני דברים כאלה, שהם אסורים לשימוש בכסף ציבורי.

הידי נגב: אין דין ואין דיין.

הידי נגב: אדבר על החוק שקבע 16 שבועות ואשמח אם אחר כך יתייחסו לזה כי היה צריך להגיש את הדוחות עד 21, אנחנו קצת באיחור במובן הזה.

שלומית ארליך: לכן שאלתי וחנה רותם אמרה שאף אחת מן הסיעות לא הגישה ולא נקנסה.

הידי נגב: דיברתי לפני כן עם חנה רותם ואני שמח שהיא אמרה לי על כמה דברים שהם בודקים, אני שמח על כך.

הידי נגב: החוק המקורי משנת 1973 קבע שמועד הגשת הדוחות הכספיים יהיה תוך שישה שבועות.

הידי נגב: אחר כך בשנת 1980 תיקן המחוקק לעשרה שבועות.

הידי נגב: בשנת 2005 זה תוקן שוב בתיקון מס' 27 ל-12 שבועות.

הידי נגב: בשנת 2012 תיקנו ל-16 שבועות.

שלומית ארליך: במועד שבו תיקנו ל-16 שבועות גם אמרו שיכול להיות שפרק הזמן הזה לא יספיק.

הידי נגב: יכול להיות, ואפשר להאריך בחודש–חודשיים.

הידי נגב: לכנסת ה-21 הארכנו ביותר משנה וחצי, לכנסת ה-23 הארכנו בשנה – אלה הארכות מטורפות.

הידי נגב: קשה לערוך ביקורת רלוונטית וטובה, שהיא הביקורת היחידה על המפלגות.

הידי נגב: אני עכשיו נכנס גם לנושא הזה שחפרנו עליו כבר, שזו הכנסת מחוקקת לעצמה.

הידי נגב: כאשר הכנסת מחוקקת לעצמה, זאת אומרת כשיש ניגוד עניינים בין חברי הכנסת וכאשר יש עניין שמנוגד לאינטרס הציבורי, צריכה להיות ביקורת וצריך להיזהר יותר בהארכות האלה ולשים לב שמדובר בכספים ציבוריים.

הידי נגב: תודה רבה.

נירה שפק: חשוב לי לומר לך שני דברים.

נירה שפק: גם לי לא נוח כל כך עם ההארכות.

נירה שפק: אמרת שני דברים שחשוב להתייחס אליהם.

נירה שפק: ראשית, בסוף מדובר לא בדברים שלא יעשו.

נירה שפק: אלה דברים שכבר נעשו והשקיפות תהיה.

נירה שפק: אף אחד לא אמר להוריד את זה מסדר היום אלא אמרו לדחות.

נירה שפק: כלומר לשני הטיעונים שלך, על הצגת הנתונים – אין חשש לפגיעה כי זה כבר נעשה, זה לא שעכשיו משנים דברים, ושנית, בסוף תהיה פה שקיפות לציבור.

הידי נגב: היא תהיה, אבל הביקורת פחות רלוונטית.

נירה שפק: היא רלוונטית מאוד כי בלוחות הזמנים האלה גם אם עכשיו יהיו בחירות עדיין היא תהיה רלוונטית.

נירה שפק: בהסתכלות על מה שהיה, לא נוח לי עם התהליך, אבל אני מבינה את המציאות.

נירה שפק: בסוף, כדי להישאר רלוונטיים, אפשר להשתמש בנימוקים – עם ישראל, האזרח הקטן יעשה את התהליך, יבדוק, יראה.

הידי נגב: תודה רבה חברת הכנסת.

הידי נגב: דיברתי על זה לפני כן גם עם גברת חנה רותם.

הידי נגב: הבעייתיות היא בפרסום דוח מבקר המדינה ארבע–חמש שנים לאחר אותו מועד בחירות.

הידי נגב: חלק מן המפלגות כבר לא קיימות, מפלגות התווספו, שהן רלוונטיות לבוחר, ומפלגות אחרות לא רלוונטיות.

הידי נגב: בדרך כלל הפרסום היה שנה אחרי בגלל שהייתה הגשת דוחות בזמן, או לכל הפחות הייתה הארכה מצומצמת עד שבעה חודשים, שלושה חודשים.

הידי נגב: אני מדבר על הכנסת ה-17 וה-18.

הידי נגב: עכשיו אנחנו מדברים על הגשת דוחות שנה וחצי אחרי הכנסת ה-21.

הידי נגב: אין מה לעשות אבל הפרסום של הדוח יהיה כל כך מאוחר שאני לא יודע אם הוא יהיה רלוונטי אפילו לבוחר.

נירה שפק: הוא תמיד יהיה רלוונטי.

אלכס קושניר: יש עוד חברי כנסת שרוצים להתייחס?

אלכס קושניר: לא.

אלכס קושניר: חשוב שנבין, אנחנו מדברים על בקשה להארכת מועד להגשת דוחות לכנסת ה-24 ולא לכנסות הקודמות.

אלכס קושניר: המועד היה 21 ביולי, וכרגע בעקבות ההמלצה של מבקר המדינה אנחנו דנים פה בהארכה של שלושה חודשים לכל היותר, כולל החגים באמצע.

אלכס קושניר: בפעם הקודמת כשדנו על הארכה של הדוחות לכנסת ה-23 דובר על כמעט שנה של הארכה ואז זה היה לא סביר ולכן אני אז כחבר ועדת הכספים הצבעתי נגד.

אלכס קושניר: היות ואנחנו נמצאים כעת בתקופה של חגים, על כמעט חודש ללא ימי עבודה באמצע, אני חושב שההארכה הזאת סבירה ולכן אני ממליץ לחבריי חברי הכנסת להצביע בעד ההארכה הזו, עד 31 באוקטובר 2021.

אלכס קושניר: אני מצטרף לאמירה של מאור חמו, אני מקווה מאוד שהקואליציה הזאת תחזיק הרבה מאוד זמן.

ינון אזולאי: תצטרכו לקחת אותו לעבוד אצלכם...

אלכס קושניר: כדי שאנחנו באמת נוכל לייצב את המערכת הפוליטית, הכלכלית והציבורית ובבחירות הבאות להגיש את הדוחות בזמן.

ינון אזולאי: אדוני היושב-ראש, שכנעת אותי, הייתי אמור להצביע נגד, בגלל האופן שהצבעת בפעם שעברה, אך הפעם שכנעת אותי, אני מצביע בעד ביחד אתך.

אלכס קושניר: אני שמח מאוד לשמוע.

נירה שפק: הרגע היא אמרה שאף מפלגה, כולל שלך, לא הגישה דוחות.

ינון אזולאי: אני גם בפעם שעברה הצבעתי בעד.

אלכס קושניר: נקרא את הבקשה.

שלומית ארליך: "בהתאם לסעיף 10(ו) לחוק מימון מפלגות, התשל"ג-1973, בהסכמת מבקר המדינה, מחליטה ועדת הכספים של הכנסת כמפורט להלן: להאריך עד יום כ"ה בחשוון".

שלומית ארליך: הסעיף הראשון מתייחס להארכה שהתבקשה על ידי מבקר המדינה להאריך לגבי הדוחות של הכנסת ה-21 וה-22.

שלומית ארליך: זה מה שהידי נגב התייחס אליו, שמדובר ביותר בשנה.

שלומית ארליך: צריך לזכור שמדובר פה בנסיבות שהן באמת יוצאות דופן, שלא היו כדוגמתן, של חמש מערכות בחירות ברמה הארצית והמקומית, של מערכות ביקורת שנעשות במקביל ובשוטף, גם הגשת הדוחות וגם הביקורת על הגשת הדוחות, כשאותם אנשים עוסקים במלאכה.

שלומית ארליך: מתקיימות פה נסיבות שהן חריגות ויוצאות דופן.

שלומית ארליך: הבקשה היא "להאריך עד ליום כ"ה בחשוון התשפ"ב, 31 באוקטובר 2021, את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת ה-21 ולתקופת הבחירות לכנסת ה-22, וכן את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום כ"ד בטבת התשע"ט, 1 בינואר 2019, והמסתיימת ביום כ"ה בניסן התשע"ט, 30 באפריל 2019, ולתקופה המתחילה ביום כ"ו בניסן התשע"ט, 1 במאי 2019, והמסתיימת ביום א' בתשרי התש"ף, 30 בספטמבר 2019.

שלומית ארליך: " הסעיף השני שאקרא מתייחס למועד הארכת הדוחות לסיעות לכנסת ה-24.

שלומית ארליך: "להאריך עד יום כ"ה בחשוון התשפ"ב, 31 באוקטובר 2021, את מועד מסירת החשבונות לתקופת הבחירות לכנסת ה-24 ואת מועד מסירת החשבונות השוטפים לתקופה המתחילה ביום ז' בניסן התש"ף, 1 באפריל 2020, והמסתיימת ביום י"ח בניסן התשפ"א, 31 במרץ 2021".

שלומית ארליך: זה בעצם הארכה של 14 שבועות.

שלומית ארליך: צריך היה להגיש את הדוחות ב-21 ביולי 2021 ואנחנו מאריכים את זה מעכשיו, בהינתן שהדוחות לא הוגשו עד כה.

שלומית ארליך: הסעיף השלישי והאחרון מתייחס לדוחות האלה של הכנסת ה-24 ולהארכה למבקר המדינה.

שלומית ארליך: "להאריך עד יום י' בסיוון התשפ"ב, 9 ביוני 2022, את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת ה-24, וכן את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום ז' בניסן בתש"ף, 1 באפריל 2020, והמסתיימת ביום י"ח בניסן התשפ"א, 31 במרץ 2021.

שלומית ארליך: "

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – פה אחד

אלכס קושניר: הבקשה אושרה.

אלכס קושניר: תודה רבה.

אלכס קושניר: הישיבה נעולה.